Je li al-Qaida još uvijek opasna? (21/5/03) - 2003-05-21
Iako oslabljena u ratu protiv terorizma, al-Qaida pokazuje zavidnu otpornost
Najnoviji samoubilački bombaški napadi u Saudijskoj Arabiji i Maroku naveli su mnoge da se zapitaju – predstavlja li al-Qaida još uvijek ozbiljnu prijetnju? Brojni stručnjaci vjeruju da je upravo tako. Na nedavnoj tiskovnoj konferenciji s filipinskom predsjednicom Glorijom Arroyo, predsjednik Bush je izjavio da se rat protiv terorizma odvija kako treba. "Postižemo napredak. Polako, ali sigurno uništavamo operativnu mrežu al-Qaide. No, još uvijek je preostalo mnogo posla. Moramo nastaviti razmjenjivati informacije, prekidati tokove financiranja terorista i loviti ih prije nego što nas napadnu," kazao je predsjednik. Nakon nedavnih terorističkih napada u Rijadu i Casablanci u Washingtonu se počelo nagađati o «povratku al-Qaide». Međutim, mnogi stručnjaci vjeruju da je al-Qaida ostala opasna i nakon američke pobjede u Afganistanu. Prema ocjenama upućenih, nema sumnje da je al-Qaida oslabljena u ratu protiv terorizma. Iako je Osama bin Laden, kako se čini, još uvijek na slobodi, mnogi važni operativci ove organizacije ubijeni su ili istjerani iz svojih skloništa u Afganistanu. Međutim, američki stručnjaci kažu da to ipak ne znači da je al-Qaida potpuno nemoćna. Republikanac Pat Roberts predsjedatelj je senatskog Odbora za obavještajne aktivnosti. "Sada su teroristi s nižih organizacijskih razina okupljeni u «košnicu», u kojoj, ukoliko i eliminirate jednu ćeliju, uvijek postoje druge. Ironično je, međutim, da su al-Qaidini teroristi sada svedeni na napade na druge muslimane u svetim islamskim zemljama," objasnio je senator Roberts. Većina stručnjaka ocjenjuje da je al-Qaida u ratu protiv terorizma doživjela ozbiljne gubitke, no da je i pokazala neočekivanu otpornost. Bivši direktor Središnje obavještajne službe CIA-e James Woolsey ukazao je na važnost izvora financiranja al-Qaide. "Pristaše al-Qaide su često vrlo bogati. Zato se njena mreža može lako oporaviti i od teških udaraca, jer dobiva novac od bogatih Saudijaca i drugih. Oni imaju stotine milijuna, možda i milijarde dolara i imat će ih sve dok sustav nastavi funkcionirati kako je funkcionirao do sada," kazao je. Mnogi stručnjaci ukazuju da je al-Qaida također pokazala veliku otpornost. O tome je govorio i Ali al-Ahmed, predsjednik Saudijskog instituta, organizacije koja promiče političke reforme u Saudijskoj Arabiji. "AL-Qaidu ne treba poistovjećivati s nekom zapadnjačkom organizacijom, jer al-Qaida zapravo nije organizacija. To je više fenomen, koji podržavaju razne organizacije i vjerski čelnici diljem svijeta, prvenstveno u Saudijskoj Arabiji," podsjetio je gospodin al-Ahmed. Saudijska je vlada nakon napada u Rijadu najavila da će se odlučno obračunati s al-Qaidom. Američki dužnosnici kažu da saudijske vlasti za sada u potpunosti surađuju u istrazi nedavnih napada. Ipak, stručnjaci za terorizam ističu da bi al-Qaida još uvijek mogla organizirati napade u Sjedinjenim Državama. S tom se ocjenom slaže i umirovljeni pukovnik Randy Larsen, direktor Instituta za domovinsku sigurnost Anser. "Al-Qaida je u Afganistanu obučila preko 20 tisuća terorista. Prema nekim izvješćima, samo u Sjedinjenim Državama sada ih ima oko dvije tisuće. Oni su ovdje, što znači da će rat protiv terorizma potrajati još neko vrijeme," kazao je. Bivši direktor CIA-e James Woolsey uvjeren je da al-Qaida planira novi veliki napad na američkom teritoriju. "Mislim da će pokušati sljedeći veliki napad izvršiti u Sjedinjenim Državama i da će to biti nešto vrlo dramatično. Nadam se da se neće prije toga domoći oružja za masovno uništavanje, kao što su kemijsko oružje i radioaktivne bombe. No, mislim da će u roku od godine dana na američkom tlu izvršiti vrlo dramatičan napad," kazao je bivši direktor CIA-e. Mnogi se stručnjaci slažu da bi al-Qaida mogla još godinama predstavljati prijetnju, te da bi i rat protiv terorizma mogao stoga trajati još godinama, ako ne i desetljećima.